CELEX: 62020TN0748
Language: el
Date: 2020-12-19 00:00:00
Title: Υπόθεση T-748/20: Αγωγή της 19ης Δεκεμβρίου 2020 — Επιτροπή κατά CEVA κ.λπ.

19.4.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 138/34
            
         
      Αγωγή της 19ης Δεκεμβρίου 2020 — Επιτροπή κατά CEVA κ.λπ.
      (Υπόθεση T-748/20)
      (2021/C 138/46)
      Γλώσσα διαδικασίας: η γαλλική
      
         Διάδικοι
      
      
         Ενάγουσα: Ευρωπαϊκή Επιτροπή (εκπρόσωποι: J. Estrada de Solà, και M. Ilkova, επικουρούμενοι από τον E. Bouttier, δικηγόρο)
      
         Εναγόμενοι: Centre d’étude et de valorisation des algues SA (CEVA) (Pleubian, Γαλλία), SELARL TCA, υπό την ιδιότητα του συνδίκου στη διαδικασία διάσωσης της CEVA (Saint-Brieuc, Γαλλία) και SELARL AJIRE, υπό την ιδιότητα του εντεταλμένου για την επίβλεψη της εφαρμογής του σχεδίου διάσωσης της CEVA εκπροσώπου (Rennes, Γαλλία)
      
         Αιτήματα
      
      Η ενάγουσα ζητεί από το Γενικό Δικαστήριο:
      
                  —
               
               
                  να υποχρεώσει την CEVA, εκπροσωπούμενη από τον Πρόεδρό της, να καταβάλει στην ενάγουσα ποσό 234 491,02 ευρώ το οποίο αντιστοιχεί στο ποσό των 168 220,16 ευρώ για κεφάλαιο, πλέον 66 270,86 ευρών για τόκους υπερημερίας·
               
            
                  —
               
               
                  να καταδικάσει τη CEVA στα δικαστικά έξοδα της παρούσας διαδικασίας.
               
            
         Ισχυρισμοί και κύρια επιχειρήματα
      
      Προς στήριξη της αγωγής της, η ενάγουσα προβάλλει τρεις ισχυρισμούς.
      
                  1.
               
               
                  Ο πρώτος αφορά το βάσιμο της αγωγής σύμφωνα με τη ρήτρα διαιτησίας της συμβάσεως επιχορηγήσεως αριθ. Q5RS-2000-31334, η οποία στο άρθρο της 5 ορίζει ότι το Πρωτοδικείο των Ευρωπαϊκών Κοινοτήτων (νυν Γενικό Δικαστήριο της Ευρωπαϊκής Ένωσης) και, σε περίπτωση έφεσης, το Δικαστήριο των Ευρωπαϊκών Κοινοτήτων (νυν Δικαστήριο της Ευρωπαϊκής Ένωσης) είναι αποκλειστικώς αρμόδια για την εκδίκαση οποιασδήποτε διαφοράς μεταξύ της Κοινότητας (νυν Ένωσης), αφενός, και των συμβαλλομένων, αφετέρου, σχετικά με το κύρος, την εφαρμογή ή την ερμηνεία της εν λόγω συμβάσεως.
               
            
                  2.
               
               
                  Ο δεύτερος αφορά την υποχρέωση ασκήσεως της αγωγής κατά του εντεταλμένου για την επίβλεψη της εφαρμογής του σχεδίου διάσωσης εκπροσώπου και του συνδίκου στη διαδικασία διάσωσης της CEVA, λόγω της κινήσεως διαδικασίας διάσωσης ως προς αυτή. Συγκεκριμένα, η ενάγουσα φρονεί ότι, καθόσον η παρούσα αγωγή ασκείται μετά την έγκριση του σχεδίου διάσωσης, ο πιστωτής οφείλει να στραφεί όχι μόνον κατά του εντεταλμένου για την επίβλεψη της εφαρμογής του σχεδίου διάσωσης εκπροσώπου αλλά και κατά του συνδίκου ως φορέων που παρεμβαίνουν στη διαδικασία εξέλεγξης και επαλήθευσης των πιστώσεων.
               
            
                  3.
               
               
                  Ο τρίτος αφορά απάτη εκ μέρους της CEVA και σοβαρές οικονομικές παρατυπίες οι οποίες διαπιστώθηκαν στο πλαίσιο ελέγχου. Η ενάγουσα υποστηρίζει, μεταξύ άλλων, ότι τα γαλλικά δικαστήρια διαπίστωσαν ότι οι ψευδείς δηλώσεις όσον αφορά τον αριθμό των ωρών που αφιερώθηκαν στα διάφορα έργα για τα οποία η CEVA έλαβε επιχορηγήσεις από την Ευρωπαϊκή Ένωση συνιστούσαν παράβαση από αυτή των συμβατικών υποχρεώσεών της. Επομένως, υφίσταται υποχρέωση επιστροφής των προκαταβολών τις οποίες είχε καταβάλει η ενάγουσα ως αποτέλεσμα των δολίων πράξεων στις οποίες φέρεται να προέβη η CEVA.